KIRJALLINEN KYSYMYS E-1242/02

esittäjä(t): Monica Frassoni (Verts/ALE) komissiolle

(30. huhtikuuta 2002)

Aihe: Poetton rannikkoalueen (Sardinia, Italia) suojelua koskevan hankkeen toteuttaminen

Cagliarin maakunnassa toteutetaan hanketta Poetton rannikkoalueen suojelemiseksi Cagliarin ja Quartu S. Elenan kuntien alueella (Sardiniassa, Italiassa) sisäministerin 20. lokakuuta 1998 antaman määräyksen nro 2878 nojalla (pelastuspalvelu) ja 15 493 707 euron (30 miljardin liiran) yhteisön varojen turvin, jotka on myönnetty yhteisön tukikehyksestä vuosiksi 19941999. Tämän hankkeen hyväksyneet yksiköt kokoontuivat 30. elokuuta 1999 ja hanke koskee ympäristöarvioinnin toteuttamista direktiivin 92/43/ETY(1) mukaisesti (Sardinian autonomisen alueen ympäristönsuojelusta vastaavien alueviranomaisten 9. marraskuuta 1999 antama päätös nro 3152 ja 21. syyskuuta 2001 antama päätös nro 1893/V) sekä etenkin uuden reitin rakentamista Saline di Quartu S. Elenan alueelle, jolloin entinen rannikkotie poistetaan täysin, dyynialue ja mäntymetsikkö saatetaan ennalleen ja alueelle ajetaan vähitellen kahden vuoden aikana 370 000 m3 samantyyppistä hiekkaa kuin Poetton rannalla.

Mitään näistä hankkeista ei ole tähän mennessä saatettu päätökseen ja hyväksytyn hankkeen noudattamista on syytä epäillä. Viime viikkojen aikana rantakaistaletta on pelkästään kahden viikon aikana täytetty hiekalla, joka poikkeaa suunnitellusta hiekkatyypistä, mikä saattaa vahingoittaa vakavasti suojeltuja ekosysteemejä ja etenkin vesikasvillisuutta.

Yhteisön viranomaisille sekä kansallisille ja alueellisille viranomaisille osoitetuissa lukuisissa vetoomuksissa ympäristöjärjestöt Amici della Terra ja Gruppo d'Intervento Giuridico ovat vaatineet tutkimaan, että tätä hanketta noudatetaan ja komissio on käynnistänyt tästä syystä menettelyn nro 99/4811.

Onko komissio tietoinen tästä asiasta?

Onko komissio tarkistanut, että luontotyyppien sekä luonnonvaraisen eläimistön ja kasviston suojelua koskevaa lainsäädäntöä (direktiivi 92/43/ETY) sekä hanketta koskevaa lainsäädäntöä on noudatettu?

Mihin toimiin komissio aikoo ryhtyä tämän asian suhteen?

(1) EYVL L 206, 22.7.1992, s. 7.

Margot Wallströmin komission puolesta antama vastaus

(19. kesäkuuta 2002)

Kuten parlamentin jäsen mainitsi, komissio on käynnistänyt rikkomisesta johtuvan menettelyn, joka koskee valitusta hankkeesta Cagliarissa sijaitsevan Poetton rannikoalueen suojelemiseksi (mukaan luettuna kaupunkiväylä ja siihen liittyvät kehityssuunnitelmat) ja arvioi mahdollista luontotyyppien sekä luonnonvaraisen eläimistön ja kasviston suojelemisesta 21. toukokuuta 1992 annetun neuvoston direktiivin 92/43/ETY rikkomista liittyen Stagno di Molentargiuksen (ITB044002) erityissuojelualueisiin (luonnonvaraisten lintujen suojelusta 2. huhtikuuta 1979 annetun neuvoston direktiivin 79/409/ETY(1) mukaisesti) ja ehdotettuun yhteisön tärkeänä pitämään alueeseen (direktiivin 92/43/ETY mukaisesti, Stagno di Molentargius e territori limitrofi (ITB040022)) kohdistuviin mahdollisiin vaikutuksiin. Jos komissio tekee sen johtopäätöksen, että yhteisön oikeutta on rikottu tässä nimenomaisessa asiassa, se ei EY:n perustamissopimuksen noudattamisen valvojana epäröi ryhtyä kaikkiin tarvittaviin toimenpiteisiin, kuten EY:n perustamissopimuksen 226 mukaisiin rikkomisesta johtuviin menettelyihin, varmistaakseen asiaankuuluvan yhteisön oikeuden noudattamisen.

Muutaman viime viikon aikana tapahtunut rannan uudelleentäyttö ei ole osa tutkimusta, joka tehtiin edellä mainitun valituksen yhteydessä. Parlamentin jäsenen asiasta antamat tiedot eivät joka tapauksessa ole riittävän tarkkoja. Koska perusteet direktiivin 92/43/ETY soveltamista koskevalle valitukselle eivät ole riittävät, mainittua direktiiviä ei voida tällä hetkellä epäillä rikotun. Jos parlamentin jäsen toimittaa tarkempia tietoja, joiden avulla komissio voi arvioida rannan täyttämisen vaikutukset ehdotetun yhteisön tärkeänä pitämän alueen luontotyyppeihin ja lajeihin, komissio pystyy tutkimaan myös tätä asiaa.

(1) EYVL L 103, 25.4.1979.